DA Den Europæiske Unions Tidende CE 88/221

(2004/C 88 E/0226)

SKRIFTLIG FORESPØRGSEL E-0789/04

af Cristiana Muscardini (UEN), Sergio Berlato (UEN), Roberta Angelilli (UEN), Roberto Bigliardo (UEN), Antonio Mussa (UEN), Sebastiano Musumeci (UEN), Mauro Nobilia (UEN), Adriana Poli Bortone (UEN) og Franz Turchi (UEN) til Kommissionen

(11. marts 2004)

Om: International piratkopiering af vine — ændring af forordning (EF) nr. 753/2002

Forvaltningskomitéen for Vin bekræftede den 10. februar 2004 med et snævert flertal resultatet af afstemningen af 27. januar 2004, hvorved en udtalelse om ændring af forordning (EF) nr. 753/2002 (1), nærmere betegnet kapitlet vedrørende beskrivelse, betegnelse, præsentation og beskyttelse af visse produkter, vedtoges. Udtalelsen godkendtes for nylig af Europa-Kommissionen og offentliggjordes i Den Europæiske Unions Tidende (2). Den nye ordning træder i kraft den 15. marts 2004.

Kommissionens forordning (EF) nr. 316/2004 (3) om ændring af forordning (EF) nr. 753/2002 liberaliserer bl.a. den internationale anvendelse af 17 traditionelle udtryk for italiensk vin, der således fra den 15. marts 2004 kan benyttes i forbindelse med vine, som er produceret i tredjelande, når blot bestemte krav er opfyldt, herunder oplysning om tidligere anvendelse af udtrykket.

Det vil imidlertid ikke være nødvendigt, at udtrykket anerkendes eller beskyttes inden for rammerne af en national lovgivning, således som det var tilfældet under det tidligere regelsæt. Følgelig vil vine med traditionelle italienske udtryk, men som ikke er produceret i Italien, frit eller i hvert fald lettere kunne markedsføres på verdensmarkederne.

Vi ønsker at vide, om Kommissionen:

— ikke finder, at det foreslåede nye regelsæt strider mod gældende EU-lovgivning om etikettering og forbrugerbeskyttelse

— ikke finder, at det bør være påbudt, at udtrykkene på vinetiketten oplyser om karakterisering, lagring, kvalitet og farve, og om, hvorledes disse karakteristika er opnået ved en særlig produktionsmetode på et område, der er nært knyttet til den etiketterede vins historie og kultur

— ikke finder, at ændringerne af forordning (EF) nr. 753/2002, som er indeholdt i forordning (EF) nr. 316/2004, strider mod målsætningen om at bekæmpe piratkopiering af landbrugsprodukter, der udgør et grundlæggende element i WTO-forhandlingerne, med det formål at sikre loyal handelspraksis og beskytte traditionelle produkter mod international varemærkeforfalskning til gavn for lokaludviklingen i alle lande

— ikke finder, at et strengt regelsæt til beskyttelse af typiske fødevarer, som trues af efterligninger, er afgørende for den markedsgennemsigtighed, der tjener til at beskytte forbrugeren, og som for Europa også har store økonomiske og beskæftigelsesmæssige følger

— ikke finder, at det nye foreslåede regelsæt i sidste ende fremhjælper den internationale piratkopiering af vine?

Svar afgivet på Kommissionens vegne af Franz Fischler

(28. april 2004)

Efter notifikationen af forordning (EF) nr. 753/2002 (4) til Verdenshandelsorganisationen (WTO) har flere tredjelande meddelt WTO deres kommentarer og forbehold. Den eksklusive beskyttelse af visse traditionelle udtryk (del B) blev af tredjelandene betragtet som en ny intellektuel ejendomsret for EU inden for rammerne af aftalen om handelsrelaterede intellektuelle ejendomsrettigheder (TRIPS) som supplement til aftalen om de geografiske betegnelser.

Kommissionen har vedtaget forordning (EF) nr. 316/2004 (5) om ændring af forordning (EF) nr. 753/2002 om nye vinetiketteringsregler som følge af visse tredjelandes krav efter høringerne i Genève (WTO).

De ændringer af forordning (EF) nr. 753/2002, som Kommissionen har vedtaget, er ikke i strid med de europæiske vinetiketteringsregler. Det er relevant at nævne, at forordning (EF) nr. 1493/1999 (6) ikke henviser til de to typer traditionelle udtryk (del A og del B) i modsætning til forordning (EF) nr. 753/2002.

De pågældende ændringer tager heller ikke sigte på at gennemføre en liberalisering på internationalt plan af anvendelsen af de traditionelle udtryk, der fandtes i bilag III, del B, i forordning (EF) nr. 753/2002, men blot på at fastsætte betingelser svarende til dem, der gjaldt forinden for anvendelsen af de traditionelle udtryk, der findes i del A i samme bilag.

Blandt disse betingelser er ifølge artikel 1, punkt 10, i forordning (EF) nr. 316/2004 om ændring af artikel 37, stk. 1, litra e), i forordning (EF) nr. 753/2002 følgende:

1. Tredjelandet skal indgive en begrundet anmodning til Kommissionen og fremsende de elementer, som kan begrunde godkendelsen af det traditionelle udtryk.

2. Sproget for det traditionelle udtryk skal være det officielle sprog i det tredjeland, der har fremsat anmodningen, og udtrykket på det pågældende sprog skal være blevet anvendt i mindst 10 år.

3. Hvis sproget for det traditionelle udtryk ikke er det officielle sprog, skal dets anvendelse være fastsat i det pågældende tredjelands lovgivning; i så tilfælde skal det traditionelle udtryk på det pågældende sprog løbende være blevet anvendt i mindst de seneste 25 år.

4. Også andre kriterier, der er fastsat i samme forordning, skal være opfyldt, såsom at udtrykket er »særligt« og »karakteristisk« og ikke vildledende.

Hvad angår de udtryk, der angiver produktets kategori, farve eller forarbejdningsmetode, er der tale om fakultative angivelser for medlemsstaterne såvel som tredjelandene, som kan anføres på etiketten, såfremt anvendelsesbetingelserne er i overensstemmelse med de regler, der gælder for vinproducenterne, herunder dem, der fastsættes af repræsentative erhvervsorganisationer.

Ud fra disse betragtninger mener Kommissionen, at ændringen af forordning (EF) nr. 753/2002 er i overensstemmelse med de gældende regler vedrørende forbrugerbeskyttelse, og at den ikke fremmer internationale forfalskninger og efterligninger.

(1) EFT L 118 af 4.5.2002, s. 1.

(2) EUT L 55 af 24.2.2004.

(3) EUT L 55 af 24.2.2004, s. 16.

(4) Kommissionens forordning (EF) nr. 753/2002 af 29. april 2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter, EFT L 118 af 4.5.2002.

(5) Kommissionens forordning (EF) nr. 316/2004 af 20. februar 2004, EFT L 55 af 24.2.2004.

(6) Rådets forordning (EF) nr. 1493/1999 af 17. maj 1999 om den fælles markedsordning for vin, EFT L 179 af 14.7.1999.